《游宝积寺汲卓锡泉至石洞经宿而归》
明代·释今沼

山风何飕飗，堕叶掷虚阁。远怀山月秋，顾不如畴昨。

梵宇如劫馀，寒原亦凋落。数里有名泉，潆洄碧云端。

携筇探之去，石干青若盘。入口晨露晞，剧饮不畏寒。

不将军持来，何以惠所欢。石洞隔昏钟，明发问樵子。

围木晻暧中，枵穴仍聒耳。岩林翳渍委，沾涩踏不起。

良材下维箨，诗人所为訾。稷实愁霜风，兹游况如此。

安得列御方，乘之泛我止。

作者简介：今沼(一六二一--一六六五)，字铁机。番禺人。天然禅师族侄。原姓曾，名炜，字自昭。诸生。明桂王永历十二年（一六五八）迎天然老人返雷峰。十四年开戒，与石鉴禅师同日受具，命司记室，寻升按云堂。随杖居东官芥庵，益自淬励。一夕坐亡，卒年四十五。有全集行世。清同治《番禺县志》卷四九有传。